L-Ewwel Pitazz – Paragrafi 421-430 29 a' April 1935 Lejliet l-eposżizzjoni tax-xbieha, jiena mort mal-Madre Superjura tagħna nżur il-konfessur tagħna (Dun Sopocko). Meta id-diskors waqa' fuq ix-xbieha, il-konfessur talab biex waħda mis-sorijiet tgħin sabiex tagħmel xi girlandi. Il-Madre Superjura wieġbet: "Swor Fawstina tgħin." Ħadt pjaċir b'din il-ħaġa, u meta morna lura d-dar bdejt mill-ewwel inħejji xi pjanti ħodor, u ħadthom fil-post bl-għajnuna ta' waħda mit-tfajliet tagħna. Persuna oħra li taħdem fil-knisja, għenet ukoll. Sas-sebgħa ta' filgħaxija dak inhar kollox kien lest, u x-xbieha kienet diġa' mdendla f'postha. Imma xi nisa rawni hemmhekk, għax iktar minn għajnuna kont qiegħda ntellef, u l-għada huma staqsew lis-sorijiet x'kienet din ix-xbieha sabiħa u x'kienet tfisser. Żgur dawn is-sorijiet kienu jafu, (huma ħasbu) għax waħda minnhom kienet qiegħda tgħin sabiex iżejnuha l-ġurnata ta' qabel. Is-sorijiet stagħġbu mhux ftit għax ma kienux jafu xejn dwarha; kollha riedu jmorru jarawha u minnufih bdew jissospettaw fija. Huma qalu, "Swor Fawstina żgur taf kollox dwarha." Meta bdew jistaqsuni, bqajt siekta, għax ma stajtx ngħid il-verita'. Is-skiet tiegħi żiedilhom il-kurżita', u jiena kelli noqgħod iktar għassa tiegħi nnifsi biex ma ngħidx gidba u biex ma ngħidx ukoll il-verita', għax ma kellix permess (nagħmel dan). Imbagħad huma bdew juru d-dispjaċir tagħhom u ċanfruni bil-miftuħ. Qaluli, "Din kif inhi li l-barranin jafu b'din il-ħaġa u aħna ma nafu xejn?" Għaddew diversi ġudizzji fuqi. Għal tlett ijiem batejt ħafna, imma qawwa speċjali ħakmet lil ruħi. Kont kuntenta nsofri għal Alla u għall-erwieħ li rċevew il-ħniena divina f'dawn il-ġranet, jiena nqis bħallikieku xejn, l-ikbar tbatijiet u tħabrik, ukoll kieku kellhom ikomplu sejrin sal-aħħar tad-dinja; għax dawn għad jaslu fit-tmiem, fil-waqt li dawn l-erwieħ ġew salvati minn turmenti li m'għandhomx tmiem. Għalija kien ferħ kbir nara lill-oħrajn jerġgħu lura lejn il-għajn tal-ferħ, fi ħdan il-Ħniena Divina. Meta rajt is-sagrifiċċju u l-isforzi ta' Dun Sopocko għal din il-ħidma, ammirajt il-paċenzja u l-umilta' tiegħu. Dan kollu sewa ħafna, mhux biss f'dik li hi ħidma u nkwiet ta' kull xorta, imma wkoll f'dak li huma spejjes; u Dun Sopocko kien qed jieħu ħsieb l-ispejjes kollha. Jiena nista' nara li l-Providenza Divina kienet ħejjietu sabiex huwa jagħmel dan ix-xogħol tal-ħniena qabel ma jiena tlabt lil Alla għal din il-ħaġa. Kemm huma misterjużi triqatek, Mulej Alla! U kemm huma beati l-erwieħ li jimxu wara s-sejħa tal-grazzja divina! Faħħar, ruħ tiegħi, lill-Mulej għal kollox, u agħti glorja lill-ħniena Tiegħu, għax tjubitu m'għandhiex tmiem. Kollox għad jgħaddi, imma l-ħniena Tiegħu hija bla tarf u bla tmiem. Għalkemm il-ħażen għad jasal sat-tmiem tiegħu, il-ħniena hi bla tarf. Mulej Alla tiegħi, wkoll fil-kastigi li Inti tibgħat fuq id-dinja, jiena nara l-abbiss tal-ħniena Tiegħek, għax meta Inti tikkastigana hawn fl-art Int teħlisna mill-kastig ta' dejjem. Ifirħu, intom il-ħlejjaq kollha għax intom eqreb ta' Alla fil-ħniena bla tarf Tiegħu milli hi tarbija lejn il-qalb ta' ommha. Mulej Alla, Inti l-istess kumpassjoni għall-ikbar midinbin li jindmu b'qalbhom kollha. Iktar ma' jkun kbir il-midneb, iktar għandu dritt għall-ħniena ta' Alla. F'xi waqt, 12 ta' Mejju 1935. Filgħaxija, bilkemm kont dħalt fis-sodda, irqadt minnfih. Għalkemm irqadt malajr, stenbaħt iktar malajr. Tifel ċkejken ġie u qajjimni. Qisu kellu sena, u stagħġibt li kien jaf jitkellem hekk tajjeb, għax tfal ta' dik l-eta' jew ma jkunux jitkellmu jew jitkellmu b'mod li ma tantx jiftiehem. It-tifel kellu sbuħija li ma tistax tiddeskriviha u kien jixbaħ lit-Tfajjel Ġesu', u qalli, Ħares lejn is-sema. U meta ħarist lejn is-sema, rajt il-kwiekeb u l-qamar jiddu. Imbagħad it-tifel staqsieni, Qiegħda tara dan il-qamar u dawn il-kwiekeb? Meta għidtlu iva, huwa qalli dan il-kliem, Dawn il-kwiekeb huma l-erwieħ tal-insara fidili, u l-qamar hu l-erwieħ tar-reliġjużi. Qiegħda tara kemm hi kbira d-differenza bejn id-dawl tal-qamar u d-dawl tal-kwiekeb? Daqshekk hija d-differenza fil-ġenna bejn ruħ ta' reliġjuż u ruħ ta' nisrani fidil. U hu kompla jgħidli li, Il-kobor veru jinsab f'li tħobb lil Alla u fl-umilta.' Imbagħad rajt ruħ tinfired minn ġisimha fost turmenti kbar. Mulej Ġesu', filwaqt li sejra nikteb dan, nirtogħod x'ħin nara l-affarijiet orribli li jixhdu kontrieh... Jiena rajt l-erwieħ ta' tfal ċkejknin u dawk ta' etajiet ikbar, bejn wieħed u ieħor ta' disa' snin., ħerġin minn qiesu abbiss mimli tajn. L-erwieħ kienu maħmuġin u jdejquk tarahom, qishom mostri l-iktar terribli u iġsma mejtin qegħdin jitmermru. Imma dawn l-iġsma kienu għadhom ħajjin u kienu qegħdin jixhdu jgħajtu kontra r-ruħ tal-moribond. U r-ruħ li kont qiegħda nara tmut kienet mimlija bl-unuri u bl-aplaws tad-dinja, li kellu jispiċċa fix-xejn u fid-dnub. Fl-aħħar ħarġet mara li kellha xi ħaġa tixbah dmugħ fil-fardal tagħha, u hija tat xhieda qawwija ħafna kontrieh. Siegħa tabilħaqq terribli,li fiha wieħed ikollu jara l-għemejjel tiegħu kollha fil-għera u fil-miżerja tagħhom; l-ebda wieħed minnhom ma jintilef, kollha kemm huma jakkumpanjawna sal-ġudizzju ta' Alla. Ma nista' nsib l-ebda kliem jew tixbiħ biex infisser affarijiet terribli bħal dawn. U għalkemm lili jidhirli li din ir-ruħ ma ntilfitx, imma xorta waħda t-turmenti tagħha m'huma bl-ebda mod differenti mit-turmenti tal-infern; hemm biss din id-differenza: li xi darba għad jispiċċaw. Mument wara, rġajt rajt it-tifel li kien qajjimmni. Kellu sbuħija li ssaħħarek u tennieli dan il-kliem, Il-kobor veru tar-ruħ jinsab f'li tħobb lil Alla u fl-umilta'. Jiena staqsejt lit-tifel. "Kif taf li l-kobor veru tar-ruħ jinsab f'li tħobb lil Alla u fl-umilta'? It-teoloġi biss jafu dwar dawn l-affarijiet u inti għandek lanqas biss tgħallimt il-katekiżu. Mela kif taf?" Għal dan il-kliem hu weġibni, Jiena naf; jiena naf kollox. U meta qal dan il-kliem, ma deherx aktar. Imma ma stajtx norqod iżjed; moħħi għejja jaħseb fuq l-affarijiet li kont rajt. Intom, erwieħ tal-bnedmin, kemm ikun tard meta titgħallmu l-verita'! Int, abbiss tal-ħniena ta' Alla, ferra' lilek innifsek malajr kemm jista' jkun fuq id-dinja kollha, skont ma għidt Inti stess. Mejju, 1935. Waqt wieħed Meta ntbaħt bil-pjanijiet kbar ta' Alla għalija, bżajt mill-kobor tagħhom u ħassejtni x'aktarx minix kapaċi li nwettaqhom, u bdejt naħrab djalogu nterjuri Miegħu, u nimla l-ħin bit-talb vokali. Għamilt hekk minħabba l-umilta', imma ma domtx ma ntbaħt li din ma kenitx umilta' vera, imma aktarx tentazzjoni kbira tax-xitan. Meta darba minflok talb interjuri, qbadt ktieb ta' qari spirtitwali, smajt dan il-kliem jingħad b'mod ċar u qawwi ġewwa ruħi, Inti għad tħejji d-dinja għall-miġja Tiegħi ta' l-aħħar. Dan il-kliem qanqalni profondament, u għalkemm għamilt ta' bir-ruħi li ma kontx qiegħda nismagħhom, fhimthom tajjeb ħafna u ma kelli l-ebda dubju dwarhom. Darba, għajjiena b'din il-battalja ta' mħabba tiegħi ma' Alla, bdejt inġib skużi l-ħin kollu minħabba l-fatt li ma kontx kapaċi nagħmel din il-biċċa xogħol, u ridt noħroġ mill-kappella, imma forza barranija żammitni hemm u sibt ruħi bla saħħa. Imbagħad smajt dan il-kliem, Int għandek f'moħħok li toħroġ mill-kappella, imma ma tistax taħrab minni, għax Jiena ninsab kullimkien. Waħdek int ma tistax tagħmel xejn, imma flimkien miegħi int tista' tagħmel kollox. Meta, matul il-ġimgħa mort nara l-konfessur tiegħi (Dun Sopocko), u wrejtu l-istat ta' ruħi, l-aktar il-fatt li kont qiegħda naħrab djalogu interjuri ma' Alla, huwa qalli li ma kellix ninġibed lura mid-djalogu interjuri ma' Alla, imma kelli noqgħod nisma' bl-attenzjoni l-kliem li Huwa jgħidli.
Djarju ta' Swor Fawstina – L-1 Pitazz (par.421-430)